Verohallinto kertoo, että osalle sen asiakkaista on lähetetty tänään tiistaina sähköpostitse huijausviesti, jossa yritetään kalastella asiakkaiden luottokortti- ja tilitietoja valheellisen veronpalautusilmoituksen avulla.

Verottaja muistuttaa, että se ei koskaan pyydä tilinumeroita tai luottokorttien numeroita sähköpostilla tai tekstiviestillä.

Verottaja neuvoo huijausviestin saaneita asiakkaita tuhoamaan viestin avaamatta sitä. Jos asiakas on ehtinyt antaa luottokorttitietonsa huijaussivustolle, niin kortti on syytä kuolettaa heti.

Luottokorttitiedot voi kuolettaa soittamalla puhelinnumeroon 020 333.

Verohallinto tutkii huijausviestiasiaa ja aikoo tarvittaessa ryhtyä oikeudellisiin toimiin.